[pic] | EIROPAS KOPIENU KOMISIJA | Briselē, 13.6.2007 COM(2007) 342 galīgā redakcija Priekšlikums PADOMES LĒMUMAM par Eiropas Kopienas nostāju Enerģētikas kopienas Ministru padomē 2007. gada 29. jūnijā (Podgoricā) attiecībā uz acquis communautaire paplašināšanu saistībā ar apgādes drošību, savstarpēju palīdzību un energoefektivitāti (iesniegusi Komisija) PASKAIDROJUMA RAKSTS Eiropas Kopiena ierosina paplašināt acquis communautaire , attiecinot to uz Līgumslēdzējām pusēm. To veiks saskaņā ar Enerģētikas kopienas līguma II sadaļu, izmantojot Enerģētikas kopienas līguma 100. panta ii) apakšpunktu. Eiropas Kopiena ierosina ar šīs procedūras palīdzību pieņemt turpmāk minētās direktīvas un regulu: 1. Direktīva 2005/89/EK par pasākumiem, lai nodrošinātu elektroapgādes drošumu un ieguldījumus infrastruktūrā; 2. Direktīva 2004/67/EK par pasākumiem, lai nodrošinātu dabasgāzes piegādes drošību; 3. Regula (EK) Nr. 1775/2005 par dabasgāzes pārvades tīklu piekļuves nosacījumiem. Šajā nolūkā Komisija izvērtēs piemērotus līdzekļus, lai nodrošinātu attiecīgo iestāžu darbības rūpīgu saskaņošanu un/vai šo iestāžu apvienošanu. Attiecībā uz konkrēto juridisko pienākumu (savstarpēja palīdzība) saskaņā ar Enerģētikas kopienas līguma 46. pantu – proti, pieņemt procedūras aktu par savstarpējās palīdzības saistību darbību – Eiropas Kopiena ierosinās Enerģētikas kopienas līguma 46. pantā noteikto termiņu pagarināt līdz 2 vai 3 gadiem saskaņā ar 100. panta i) apakšpunktu, jo ES pašlaik izskata šo jautājumu un tāpēc būtu neatbilstīgi veikt turpmākas darbības attiecībā uz Enerģētikas kopienas līgumu, pirms ir pieņemta nostāja ES iekšienē. Pretējā gadījumā pastāv risks, ka starp Pusēm var rasties diskriminācija (sk. 4. panta 6. punktu 2006. gada 29. maija Noslēgšanas lēmumā 2006/500/EK (OV L 198, 15. lpp.)). Pastāvīgajai augsta līmeņa grupai lūgs sagatavot ziņojumu ES, kurā atspoguļoti Līgumslēdzēju pušu viedokļi, lai šos viedokļus varētu ņemt vērā ES debatēs. Šis priekšlikums neparedz finansiālas saistības Eiropas Kopienai. Priekšlikuma finansiālos aspektus izskatīs saistībā ar iespējamo priekšlikumu par Enerģētikas kopienas budžetu 2008./2009. gadam. Priekšlikums PADOMES LĒMUMAM par Eiropas Kopienas nostāju Enerģētikas kopienas Ministru padomē 2007. gada 29. jūnijā (Podgoricā) attiecībā uz acquis communautaire paplašināšanu saistībā ar apgādes drošību, savstarpēju palīdzību un energoefektivitāti EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 300. panta 2. punkta otro daļu, ņemot vērā Padomes 2006. gada 29. maija Lēmumu 2006/500/EK, lai Eiropas Kopiena noslēgtu Enerģētikas kopienas līgumu, un jo īpaši tā 4. pantu, IR NOLEMUSI ŠADI. Vienīgais pants Eiropas Kopienas nostāja Ministru padomē, ņemot vērā ministru sanāksmes darba kārtību, kas sagatavota Enerģētikas kopienas ministru sanāksmei, kurai jānotiek Podgoricā 2007. gada 29. jūnijā, ir izklāstīta šā lēmuma pielikumā. Briselē, Padomes vārdā – priekšsēdētājs PIELIKUMS Acquis communautaire paplašināšana Kopiena ierosinās ar attiecīgiem pārejas posmiem iekļaut Enerģētikas kopienas līgumā, pamatojoties uz minētā līguma 100. panta ii) apakšpunktu, Direktīvu 2005/89/EK par pasākumiem, lai nodrošinātu elektroapgādes drošumu un ieguldījumus infrastruktūrā, Direktīvu 2004/67/EK par pasākumiem, lai nodrošinātu dabasgāzes piegādes drošību un Regulu (EK) Nr. 1775/2005 par dabasgāzes pārvades tīklu piekļuves nosacījumiem. Šajā nolūkā Komisija izvērtēs piemērotus līdzekļus, lai nodrošinātu attiecīgo iestāžu darbības rūpīgu saskaņošanu un/vai komiteju apvienošanu. Apgādes drošība Attiecībā uz Enerģētikas kopienas līguma 29. pantu Kopiena var piekrist īstenošanas pasākumam (vai mehānismam), kas būtībā ir līdzvērtīgs saistībām dalībvalsts mērogā saskaņā ar Direktīvu 2005/89/EK par pasākumiem, lai nodrošinātu elektroapgādes drošumu un ieguldījumus infrastruktūrā, un Direktīvu 2004/67/EK par pasākumiem, lai nodrošinātu dabasgāzes piegādes drošību, un Kopiena var piekrist paziņot Enerģētikas kopienas Sekretariātam iepriekšminēto datu kopsavilkumu. Savstarpēja palīdzība Attiecībā uz Enerģētikas kopienas līguma 44. līdz 46. pantu un ierosinātajiem grozījumiem attiecībā uz Enerģētikas kopienu pagarināt termiņu līdz 2 vai 3 gadiem saskaņā ar Enerģētikas kopienas līguma 100. panta i) apakšpunktu Kopiena var piekrist - tādiem drošības pasākumiem un savstarpējas palīdzības klauzulai enerģijas tirgu reģionālu traucējumu gadījumā, kas būtībā atbilst Direktīvas 2003/54/EK 24. pantam un Direktīvas 2003/55/EK 26. pantam[1], kā arī citiem piemērojamiem acquis communautaire , un - darba grupas izveidei, lai ne ilgāk kā gada laikā izvērtētu šo jautājumu nolūkā sagatavot ziņojumu izskatīšanai Enerģētikas kopienas Ministru padomē. Energoefektivitāte Attiecībā uz Enerģētikas kopienas līguma 35. pantu Kopiena var piekrist taktiskās grupas izveidei, lai sagatavotu sīki izstrādātu plānu energoefektivitātes jautājumu risināšanai Enerģētikas kopienā. [1] Ievērot, ka teksts ņemts tieši no Dokumenta 7554/04, par ko Padomē panākta vienošanās 2004. gada 6. aprīlī.